Ex post evaluacija Europskog programa za praćenje Zemlje (GMES) i njegovih početnih operativnih aktivnosti (2011. – 2013.)

1.Uvod

U ovom su izvješću istaknuti glavni nalazi ex-post evaluacije Europskog programa za praćenje Zemlje GMES i njegovih početnih operativnih aktivnosti (GIO), 2011. – 2013. To završno ocjenjivanje provedeno je u ime Komisije kako bi se ispunila njezina obveza propisana člankom 14. stavkom 2. Uredbe o GIO-u da „Komisija Europskom parlamentu, Vijeću, Europskom gospodarskom i socijalnom odboru i Odboru regija podnosi privremeno izvješće o ocjenjivanju do 31. prosinca 2012. i izvješće o naknadnom ocjenjivanju do 31. prosinca 2015.”

Ovom je izvješću priložen radni dokument službi koji sadržava više pojedinosti. Završno izvješće izvoditelja na kojem se temelji ocjenjivanje dostupno je u Uredu za publikacije (n. ET 0116321ENN).

2.Kontekst

Europski program za praćenje Zemlje GMES GIO (preimenovan 2014. u Copernicus ) vodeći je program svemirskih aktivnosti Europske unije u skladu s člankom 189. Ugovora o funkcioniranju Europske unije kojim se EU-u omogućuje provođenje aktivnosti povezanih sa svemirom. Program GMES GIO isto je tako bio jedan od programa čija je provedba predviđena strategijom Europa 2020. za pametan, održiv i uključiv rast ite je bio uključen u inicijativu industrijske politike s obzirom na njegove koristi za mnogobrojne politike Unije.

Kako bi odgovorila na sve veće izazove na globalnoj razini, Europi je potreban vlastiti dobro usklađen i pouzdan sustav za promatranje Zemlje. Program GMES GIO bio je taj sustav.

GMES GIO bio je dugoročni program izgrađen na partnerstvima između Unije, država članica, Europske svemirske agencije (ESA) i drugih relevantnih europskih dionika. Uz to, bio je to program u kojem je EU u međunarodnoj suradnji mogao imati učinkovitiju ulogu od pojedinačnih država članica putem bilateralne suradnje s drugim nacijama koje putuju u svemir ili sudjelovanjem u globalnim naporima u području promatranja Zemlje (tj. Skupina za promatranje Zemlje).

Program GMES GIO pružao je bolje razumijevanje kako se i u kojem obliku naš planet mijenja te kako bi to moglo utjecati na naš svakodnevni život. Donositeljima odluka u EU-u i državama članicama neprekidno je pružao točne i pouzdane podatke i informacije o pitanjima okoliša, klimatskih promjena i sigurnosti. Te su informacije potrebne javnim tijelima u državama članicama i regijama koja su odgovorna za oblikovanje i provedbu politika. Isto su tako potrebne Komisiji za donošenje politika na temelju dokaza i za njihovo praćenje. Uz to, program GMES GIO doprinosio je gospodarskoj stabilnosti i rastu poticanjem komercijalnih primjena u nizu različitih sektora jer je pružao potpun i otvoren pristup podacima o promatranju Zemlje i povezanim informacijskim uslugama.

Od 1998. do 2013. EU i Europska svemirska agencija (ESA) dodjeljivali su sredstva programu GMES uglavnom za razvojne aktivnosti u okviru istraživačkih projekata. Uredba o GIO-u bila je ključan korak u programu jer su u skladu s njom dodijeljena prva operativna sredstva za prelazak na početne operativne aktivnosti u razdoblju 2011. – 2013.

U prethodno navedenoj Uredbi o GIO-u (članak 2.) objašnjeno je da se program temelji na aktivnostima koje su financirane sredstvima Sedmog okvirnog programa za istraživanja (FP7) i Programa za svemirsku komponentu GMES-a Europske svemirske agencije (ESA). Ta se tri elementa nadopunjuju i međusobno ovise jedan o drugom. Nadalje, Uredbom je utvrđeno područje primjene cjelokupnog programa GMES GIO koji „obuhvaća sljedeće:

(a)uslužnu komponentu koja osigurava pristup informacijama za potporu u sljedećim područjima:

–praćenje atmosfere,

–praćenje klimatskih promjena za potporu politikama prilagođavanja i ublažavanja,

–upravljanje izvanrednim situacijama,

–praćenje kopna,

–praćenje morskog okoliša,

–sigurnost;

(b)svemirsku komponentu koja osigurava održivo motrenje iz zraka za područja usluga iz točke (a);